Kevin Magnussen kører, som han kører. Og det bliver der ikke lavet om på.

Heller ikke selv om Formel 1-rivalerne i stigende grad lader kritikken hagle ned over den danske Haas-pilots kørestil.

Det slår Kevin Magnussen fast fra Suzuka-banen i Japan, hvor han er i gang med de sidste forberedelser til sæsonens 16. grandprix-weekend.

»Jeg ved, at jeg presser hårdt på, og det er også min hensigt. Men hvis det er orden med dommerne, så er det i orden,« siger Kevin Magnussen til BT:

»Jeg forventer, at alle gør deres bedste for at gøre det så hårdt som muligt for de andre kørere. Jeg forventer ikke det modsatte. Det eneste, der betyder noget for mig, er dommernes mening.«

Senest var det i weekenden McLarens Fernando Alonso, der brugte betegnelsen ’idiot’ om Kevin Magnussen over radioen efter en duel i Malaysia. Senere uddybede spanieren til interview, at de øvrige 19 kørere i feltet havde samme holdning til danskerens kørestil.

I Ungarn var det Renaults Nico Hülkenberg, der for rullende tv-kameraer betegnede danskeren som Formel 1-feltets ’mest usportslige kører’.

Magnussens sorte bog Formel 1-dommerne uddeler ’klip’ for diverse overtrædelser i løbet af sæsonen. Hvis en kører når op på 12 klip inden for de seneste 12 måneder, udløser det en karantæne i det efterfølgende løb. Kevin Magnussen har lige nu syv klip: 2 klip fra Ungarns Grand Prix. 30. juli i år: For at tvinge en anden kører (Nico Hülkenberg) af banen.

2 klip fra Canadas Grand Prix, 11. juni i år: For at overhale i en safetycar-periode.

1 klip fra Ruslands Grand Prix, 30. april i år: For at have kørt af banen og entreret på et ureglementeret sted.

2 klip: fra USA's Grand Prix, 23. oktober sidste år: For at opnå en fordel ved at skære ind over banen. NB: Når feltet rammer USA senere på måneden vil Kevin Magnussens straf fra sidste års løb altså bortfalde.

»Temperamentet kan løbe af med os alle, når vi sidder i racerne. Når nogen eksempelvis skærer ind foran én eller lignende, så bander man, men senere kan man tænke, at det var o.k. Det kender alle vel fra trafikken. Det betyder ikke så meget, når det er i kampens hede. Men at sige mere efter løbene er ikke noget, jeg ville gøre,« siger Kevin Magnussen og understreger, at han stadig har fuld opbakning fra Haas-holdet til at køre, som han gør.

Paradoksalt nok mener den danske racerkører, at kontroverserne opstår, fordi han er blevet meget bedre til én bestemt ting, end Haas-raceren egentligt berettiger til: Starterne.

»Jeg kommer ofte langt frem i begyndelsen af løbene, men når løbet falder til ro igen, bliver farten mere afgørende. Og når man ligger oppe som nummer otte eller sådan noget og ikke er hurtigt nok, bliver man nødt til at kæmpe,« siger Kevin Magnussen.

Han er i denne sæson den kører i feltet, der har scoret suverænt flest positioner på den allerførste omgang. Hele 36 styk.

I seneste grandprix (i Malaysia) kørte han sig fra 17.- til 9.-pladsen på de første omgange.

Kevin Magnussen kunne torsdag fejre sin fødselsdag på Suzuka-banen. Foto: Grand Prix Photo Vis mere Kevin Magnussen kunne torsdag fejre sin fødselsdag på Suzuka-banen. Foto: Grand Prix Photo

»Og der er stor forskel på, hvordan man kører alt afhængig af, om man er hurtig eller ej. Hvis man forsøger at score på point, men ikke rigtig er hurtig nok til at slutte i top 10, så skal man virkelig fighte hårdt for det,« siger Kevin Magnussen.

Han har kun tre gange i denne sæson scoret point. Holdkammeraten Romain Grosjean har formået at gøre det syv gange i de hidtidige 15 løb.

»Ud fra vores placering i mesterskabet må vi gå ind til hvert løb og give den alt for at bare et, to eller seks point. Man får ikke noget foræret, og vi må udnytte enhver chance,« siger Kevin Magnussen.